Opfølgning af konklusionerne fra Det Europæiske Råd i Helsingfors den 10.-11. december 1999 - rådssammensætninger(1)

(2000/C 174/01)

1. Det Europæiske Råd i Helsingfors vedtog i henstilling nr. 9 i bilag III til konklusionerne at nedsætte antallet af rådssammensætninger for at forbedre sammenhængen og konsekvensen i Rådets arbejde. Det henstillede til Rådet (almindelige anliggender) at træffe de nødvendige foranstaltninger med henblik herpå snarest muligt.

2. Den fremgangsmåde, der foreslås i bilaget, er udformet, så den tager hensyn til de målsætninger, som Det Europæiske Råd i Helsingfors har opstillet. Nogle rådssammensætninger sammenlægges, og det kan ikke udelukkes, at der, hvor det er muligt, indkaldes visse rådssammensætninger umiddelbart efter hinanden. Formandskabet har bestræbt sig på at tage hensyn til delegationernes synspunkter og er af den opfattelse, at vedlagte fremgangsmåde på nuværende tidspunkt er det eneste mulige løsning i forbindelse med gennemførelsen af Det Europæiske Råds konklusioner.

3. De foreslåede sammenlægninger bør foretages, så snart det er praktisk muligt, og bør være fuldt gennemført inden begyndelsen af 2001.

(1) EFT L 149 af 23.6.2000 (Rådets forretningsorden, artikel 2).

BILAG

LISTE OVER RÅDSSAMMENSÆTNINGER

A. Følgende rådssammensætninger kan indkaldes:

almindelige anliggender

landbrug

økonomi og finans

miljø

transport og telekommunikation

beskæftigelse og social- og arbejdsmarkedspolitik(1)

fiskeri

industri og energi

retlige og indre anliggender samt civilbeskyttelse

det indre marked, forbrugerpolitik og turisme

forskning

budget

kultur

udviklingssamarbejde

uddannelse og ungdom

sundhed.

B. Formandskabet vil tilrettelægge Rådets dagsordener på en sådan måde, at beslægtede punkter grupperes, så de relevante nationale repræsentanters fremmøde lettes, navnlig hvor en given rådssammensætning skal behandle klart adskilte spørgsmål.

C. Det er op til hver enkelt medlemsstat at afgøre, hvorledes den repræsenteres på rådsniveau, jf. EF-traktatens artikel 203.

D. Rådet vil senest i juli 2001 gennemgå listen over rådssammensætninger, i lyset af bl.a. erfaringerne med at indkalde til flere rådssamlinger umiddelbart efter hinanden og Det Europæiske Råds relevante konklusioner.

(1) Ændringen af denne sammensætnings navn afspejler formuleringen af de seneste traktatændringer.

ERKLÆRINGER TIL LISTEN OVER RÅDSSAMMENSÆTNINGER

1. Erklæring fra den franske delegation (SN 3106/00)

Sammenlægningen af rådssammensætningerne telekommunikation og transport, således som de står opført på den liste, som formandskabet har foreslået, er efter Frankrigs opfattelse ikke en realistisk hypotese. Den sædvanligvis omfattende dagsorden for disse to rådssammensætninger og hyppigheden af deres møder kan give rimelig anledning til at frygte, at det bliver vanskeligt at gennemføre den sammenlægning, som formandskabet har foreslået.

Frankrig kan i overensstemmelse med dette standpunkt ikke tilslutte sig formandskabets forslag. Frankrig vil imidlertid under sit kommende formandskab sørge for at leve op til målet om at ændre rådssammensætningerne i tråd med de konklusioner, der blev vedtaget af Det Europæiske Råd i Hesingfors.

2. Erklæring fra den irske delegation (SN 3105/00)

Irland har tilsluttet sig afgørelsen om at godkende forslaget vedrørende rådssammensætninger og ønsker dermed at give udtryk for sin støtte til konklusionerne fra Det Europæiske Råd i Helsingfors, navnlig med hensyn til nedsættelsen af antallet af rådssammensætninger med henblik på at gøre arbejdsgangen i Rådet mere sammenhængende.

Irland bifalder det fremskridt, som beslutningen er udtryk for, men ønsker samtidig at fastslå, at Rådet ville have opnået en højere grad af effektivitet, hvis der var blevet oprettet et Råd vedrørende konkurrence med beføjelse til at samle Rådets opgaver på en række specialiserede sagsområder. Irland noterer, at det i beslutningen er fastsat, at Rådet inden juli 2001 skal revidere listen over rådssammensætninger i lyset af udviklingen i mellemtiden og Det Europæiske Råds relevante konklusioner. Irland vil nøje følge de nye sammensætninger for at se, om de effektivt er i stand til at behandle konkurrencespørgsmålet, også i lyset af resultaterne fra Det Europæiske Råd i Lissabon.

3. Erklæring fra den danske delegation

Danmark forholder sig positivt til tiltag, der kan forenkle og effektivisere Rådets arbejde og herunder støtte målsætningen om en reduktion af antallet af rådsformationer.

I forbindelse med Rådets gennemgang i 2001 af listen over rådssammensætninger vil man fra dansk side arbejde for:

- at indre marked og industri sammenlægges

- at forbrugerspørgsmål behandles i en selvstændig rådsformation, "forbruger" (eventuelt med "back-to-back"-møde med andre rådsformationer)

- at energispørgsmål behandles i en selvstændig rådsformation, "energi" (eventuelt med "back-to-back"-møde med industri som standard).